Gedagte vir die dag: Moenie bang wees nieFoto: Nathan Steyn Moenie bang wees nie. Staan vas, kyk hoe die Here julle vandag gaan red, want soos julle die Egiptenaars nou daar sien, sal julle hulle nooit weer sien nie. Bly julle maar kalm. Die Here sal vir julle veg. (Eks 14:13-14) Lees Eksodus 14:10-14 God kies Moses om sy volk uit die slawerny van Egipte te verlos, maar hulle is nog skaars op pad toe is die eerste krisis op hulle. Die Egiptenaars agtervolg hulle sodat hulle hulle letterlik tussen die hamer en die aambeeld bevind. Voor hulle lê die Rietsee en agter hulle is die farao met sy leërmag. Die volk is bang en glad nie gelukkig nie. Hulle reageer tipies: deur vir Moses te blameer. Dit was baie beter om vir die Egiptenaars te werk as om in die woestyn dood te gaan, mor hulle. Maar Moses kalmeer hulle en verseker hulle dat hulle geen rede tot vrees het nie, omdat die Here vir hulle sal veg. God red inderdaad sy volk deur vir hulle ’n pad deur die see te maak en die Egiptenaars te laat verdrink. Hierdie belofte – dat God vir sy kinders veg – is vandag steeds geldig vir God se kinders. Wanneer jy weer in ’n krisis beland, onthou die twee dinge wat Moses vir die volk sê: “Moenie bang wees nie” en: “Bly gerus maar kalm.” Met God aan jou kant is vrees onnodig. Hy is vandag steeds volkome in staat om jou te help en te red soos Hy dit lank tevore met sy volk gedoen het. Laat staan dus maar die vrees en raak rustig. Hemelse Vader, ek loof U dat U my steeds uit gevaarsituasies kan red. Maak dit asseblief vir my moontlik om my vrees vir vertroue om te ruil en kalm te bly, omdat ek weet dat U my sal help. Amen